DOKUMENT TA’ ĦIDMA TAL-PERSUNAL TAL-KUMMISSJONI SOMMARJU TAL-VALUTAZZJONI TAL-IMPATT Li jakkumpanja d-dokument Proposta għal REGOLAMENT TAL-PARLAMENT EWROPEW U TAL-KUNSILL dwar il-Kodiċi tal-Unjoni dwar il-Viżi (riformulazzjoni) /* SWD/2014/067 final */





1. Introduzzjoni Din il-Valutazzjoni tal-Impatt (VI) takkumpanja proposta għal Regolament dwar il-Kodiċi tal-Unjoni dwar il-Viżi (Kodiċi dwar il-Viżi) (riformulazzjoni) li hija l-istrument legali ewlieni tal-politika komuni dwar il-viżi peress li tistabbilixxi proċeduri armonizzati u l-kundizzjonijiet għall-ipproċessar tal-applikazzjonijiet għal viża u l-ħruġ ta’ viżi. Ir-Regolament (KE) Nru 810/2009 tal-Unjoni Ewropea u tal-Kunsill tat-13 ta’ Lulju 2009 li jistabbilixxi Kodiċi Komunitarju dwar il-Viżi (Artikolu 57) jistipula li l-Kummissjoni tibgħat lill-Parlament Ewropew u lill-Kunsill evalwazzjoni tal-applikazzjoni tagħha sentejn wara li d-dispożizzjonijiet kollha tar-Regolament ikunu saru applikabbli (il-5 ta’ April 2011). Fuq il-bażi ta’ din l-evalwazzjoni, din tista’ wkoll tissottometti proposti xierqa għall-emendar tal-Kodiċi dwar il-Viżi. 2. Definizzjoni tal-problema Għall-fini tal-Valutazzjoni tal-Impatt, ġew identifikati tliet qasam problematiċi: (1) it-tul u l-ispejjeż globali (diretti u indiretti) kif ukoll l-ineffiċjenza tal-proċeduri; (2) il-kopertura ġeografika insuffiċjenti fl-ipproċessar tal-viżi; (3) in-nuqqas ta' viża jew awtorizzazzjoni oħra li jippermettu lill-vjaġġaturi li joqgħodu fiż-żona Schengen għal aktar minn 90 jum fi kwalunkwe perjodu ta' 180 jum. (1) It-tul globali tal-proċedura (mill-preparazzjoni tal-fajl tal-applikazzjoni sar-ritorn tal-passaport bil-viża jew mingħajrha) x’aktarx huwa meqjus id-deterrent ewlieni u huwa s-suġġett ta’ ħafna kritika mill-applikanti għall-viża. Fl-istess ħin, l-Istati ta’ Schengen diġà jaħsbu li l-iskadenzi eżistenti huma ristretti ħafna u għandhom il-problemi biex jirrispettawhom. Il-maġġoranza ta’ vjaġġaturi wkoll jikkunsidraw li l-kost globali ta’ applikazzjoni għall-viża huwa problematiku (mhux neċessarjament it-tariffa tal-viża iżda l-ispejjeż indiretti). L-Istati ta’ Schengen, min-naħa tagħhom, jisħqu li l-ipproċessar tal-applikazzjonijiet għall-viża b'mod imħaffef u li jkun faċli għall-klijenti, f’ħafna postijiet jirrikjedi investiment addizzjonali, li huma jħossu li m’humiex kapaċi jagħmlu fi żminijiet ta’ restrizzjonijiet baġitarji. Fil-fatt, xi Stati ta’ Schengen jinnotaw li l-kostijiet amministrattivi tagħhom tal-ipproċessar tal-applikazzjonijiet għall-viża bħalissa lanqas huma koperti mit-tariffa tal-viża. Huwa ċar li l-applikanti għall-viża u l-konsulati għandhom interessi kunfliġġenti rigward dawn il-kwistjonijiet, li mhuwiex probabbli li se jiġu riżolti fil-ġejjieni. Min-naħa l-oħra, l-għadd li dejjem jiżdied ta’ applikazzjonijiet għall-viża se jwassal għal aktar konġestjoni, u n-nuqqas ta' sodisfazzjon tal-applikanti dwar il-proċedura tal-viża se jiżdied. L-aktar proċeduri ineffiċjenti jirrelataw mal-ħtiega li wieħed jippreżenta l-applikazzjoni personalment (50 % ta’ dawk li wieġbu għall-konsultazzjoni pubblika kkunsidraw dan l-obbligu bħala diffikultà) u n-numru ta' dokumenti ta’ sostenn (u n-nuqqas ta’ armonizzazzjoni bejniethom) li għandhom jiġu sottomessi f’kull applikazzjoni. Il-Kummissjoni diġà adottat diversi deċiżjonijiet ta’ implimentazzjoni li jistabbilixxu listi armonizzati ta’ dokumenti ta’ sostenn li għandhom jiġu ppreżentati mill-applikanti għal viża f’diversi pajjiżi terzi (pajjiżi mhux fl-UE), iżda, b’mod partikolari, l-applikanti tal-viża frekwenti u regolari jinsabu frustrati li l-faċilitazzjonijiet proċedurali pprovduti skont il-Kodiċi dwar il-Viżi (rinunzja tar-rekwiżiti msemmija hawn fuq) ma japplikawx għalihom. Konsegwentement, l-ixprun ewlieni ta’ dan il-qasam problematiku huwa li l-istess proċeduri jiġu applikati għall-applikanti kollha, irrispettivament mis-sitwazzjoni individwali tagħhom, għalkemm il-Kodiċi dwar il-Viżi diġà jipprovdi bażi ġuridika biex jiġu applikati faċilitazzjonijiet proċedurali għall-applikanti magħrufa mill-konsulati. Madankollu l-konsulati ma jagħmlux biżżejjed distinzjoni bejn l-applikanti mhux magħrufa u dawk li għandhom rekord pożittiv tal-viża (vjaġġaturi frekwenti/regolari). Dan huwa (wkoll) minħabba l-użu estensiv ta’ fornituri esterni ta’ servizzi (ESPs) u intermedjarji kummerċjali: f’ħafna postijiet, il-possibbiltà li ssir tali distinzjoni fil-prattika huwa impossibbli minħabba li l-valutazzjoni tas-sitwazzjoni tal-applikant skont kunċetti pjuttost vagi bħal “integrità” u “affidabbiltà” li huma attwalment imsemmija fil-Kodiċi dwar il-Viżi, ma tistax issir minn ESPs jew intermedjarji kummerċjali. (2) Fl-aħħar tliet snin kien hemm progress fl-iżgurar ta' kopertua ġeografika aħjar għall-ġbir/l-ipproċessar tal-applikazzjonijiet għall-viża. Madankollu, minħabba n-nuqqas ta’ preżenza fil-ġbir/l-ipproċessar tal-viża, is-sottomissjoni tal-applikazzjonijiet tal-viża għadha taf tkun għolja u tieħu l-ħin f’ħafna pajjiżi terzi. B’mod partikolari, jeħtieġ li jitnaqqas in-numru ta’ każijiet fejn l-applikanti jkollhom jivvjaġġaw barra minn pajjiżhom biex jippreżentaw l-applikazzjoni minħabba li l-Istat ta’ Schengen kompetenti ma għandux konsulat jew mhux rappreżentat fil-pajjiż ta’ residenza tal-applikant. Hemm madwar 900 “spazju vojt (blank spot)” bħal dan. L-aċċess għall-konsulat/ESPs jista’ wkoll jkun ta’ sfida f’pajjiżi fejn l-Istati ta' Schengen kollha jew il-biċċa l-kbira tagħhom ikunu preżenti fil-kapitali iżda fejn bosta applikanti għad għandhom bżonn jivvjaġġaw distanzi twal biex jilħquhom. Dan huwa l-każ fil-pajjiżi b'suq tat-turiżmu emerġenti bħar-Russja, iċ-Ċina u l-Indja. Fl-aħħar nett, għad hemm disa’ pajjiżi terzi soġġetti għall-obbligu tal-viża fejn m'hemm preżenti l-ebda l-Stat ta' Schengen minn fejn jistgħu jinġabru/ jiġu pproċessati l-applikazzjonijiet tal-viża. Fir-rigward ta’ proġetti mmirati lejn il-ġbir tar-riżorsi, ftit li xejn progress jista’ jiġi rrappurtat. Kolokazzjonijiet u Ċentri Komuni ta’ Applikazzjoni (CACs) kif definiti mill-Kodiċi dwar il-Viżi ma tantx jintużaw, għalkemm il-Kummissjoni tippromwovi, b’mod partikolari, l-istabbiliment taċ-ċentri komuni ta’ applikazzjoni. Hemm diversi raġunijiet għal dan, li waħda minnhom hija problema leġiżlattiva: il-kolokazzjoni u ċ-ċentri komuni ta’ applikazzjoni kif definiti legalment fl-Artikolu 41 tal-Kodiċi dwar il-Viżi ma jipprovdux il-flessibbiltà meħtieġa għall-istabbiliment ta' strutturi operattivi fuq il-post. (3) Hemm diversi kategoriji ta’ ċittadini ta’ pajjiżi terzi (TCNs) — kemm dawk li jeħtieġu viża kif ukoll dawk eżenti mill-viża — li jkollhom raġuni leġittima u l-ħtieġa li jivvjaġġaw fiż-żona Schengen għal aktar minn 90 jum f’kull perjodu ta’ 180 jum mingħajr ma jkunu kkunsidrati bħala "immigranti" (jiġifieri ma jkunux biħsiebhom joqogħdu bħala residenti fl-ebda wieħed mill-Istati ta’ Schengen għal perjodu ta’ aktar minn 90 jum). Il-karatteristika ewlenija ta' dawn il-vjaġġaturi hija li dawn jivvjaġġaw madwar l-Ewropa/iż-żona Schengen. Il-qafas ġuridiku attwali ma jipprovdix awtorizzazzjoni li tkun tista’ tindirizza l-ħtiġijiet/l-itinerarju leġittimi ta' dawn il-vjaġġaturi. L-aktar grupp ta’ interess li jsemma' leħnu regolarment dwar din il-problema li ilha teżisti huwa l-industrija tal-ispettaklu live. Kategoriji oħra ta’ vjaġġaturi (pensjonanti, viżitaturi għal finijiet ta' negozju, studenti, riċerkaturi) ukoll għandhom interess qawwi li jitħallew jiċċirkolaw fiż-żona ta’ Schengen għal aktar minn 90 jum fi kwalunkwe perjodu ta’ 180 jum. 3. Analiżi tas-sussidjarjetà It-tneħħija tal-kontrolli fil-fruntieri interni teħtieġ, fost affarijiet oħra, politika komuni dwar il-viżi. Skont l-Artikolu 77(2)(a) tat-TFUE, l-UE għandha s-setgħa u saħansitra l-obbligu li tadotta miżuri rigward il-Politika Komuni dwar il-viżi u permessi oħra ta’ residenza għal permanenza qasira. Ir-regoli għall-ipproċessar ta' viżi għal perjodu qasir huma diġà rregolati minn regolament li huwa direttament applikabbli, jiġifieri l-Kodiċi dwar il-Viżi. Huwa improbabbli li l-problemi deskritti fil-Valutazzjoni tal-Impatt (VI) jisparixxu peress li dawn huma direttament relatati mad-dispożizzjonijiet eżistenti tal-Kodiċi dwar il-Viżi. Jista’ jinkiseb xi progress billi tiġi infurzata l-implimentazzjoni korretta. Madankollu, l-introduzzjoni ta’ faċilitazzjonijiet proċedurali għall-vjaġġaturi b’mod armonizzat, kif ukoll il-progress konsiderevoli biex tiżdied il-kopertura ġeografika fl-ipproċessar tal-viżi, jeħtieġu azzjoni mill-UE, jiġifieri rieżami tal-Kodiċi dwar il-Viżi. Fir-rigward tal-istabbiliment ta' awtorizzazzjoni ġdida għal soġġorni itwal minn 90 jum f'perjodu ta' 180 jum partikolari fiż-żona Schengen kollha, il-ħtieġa għal intervent fil-livell tal-UE hija ċara: kwalunkwe awtorizzazzjoni li tkun valida fl-Istati ta' Schengen kollha tista' tiġi introdotta biss fil-livell tal-UE. L-Artikolu 77 tat-TFUE jagħti s-setgħa lill-Unjoni biex taġixxi fuq permessi għal soġġorni qosra fiż-żona Schengen u l-Artikolu 79 tat-TFUE jagħti s-setgħa lill-Unjoni biex taġixxi dwar il-viżi u l-permessi ta’ residenza fil-kuntest ta’ residenza legali fl-Istati Membri tal-UE (jiġifieri għal soġġorni ta’ iktar minn 3 xhur fi Stat Membru tal-UE). Għalhekk jidher ċar li l-UE għandha wkoll il-kompetenza li tintroduċi awtorizzazzjoni għal soġġorni ta’ iktar minn 90 jum fi kwalunkwe perjodu ta’ 180 jum fiż-żona Schengen kollha. 4. Objettivi ta’ politika L-għanijiet ta' politika ġenerali tal-proposta huma: li jitrawwem it-tkabbir ekonomiku fl-UE; tiġi żgurata iktar koerenza ma’ politiki oħra tal-UE u tiġi miżmuma s-sigurtà taż-żona Schengen. L-għanijiet speċifiċi huma: it-tressiq lejn politika dwar il-viżi tassew armonizzata u ġenwinament komuni; li l-proċeduri dwar il-viżi jkunu eqreb il-bżonnijiet ta’ dawk li jivvjaġġaw b’mod leġittimu; u li l-proċedura tal-viżi ssir iktar effiċjenti billi jiġu ssimplifikati r-regoli. L-għanijiet operattivi, fid-dawl tal-problemi deskritti hawn fuq, huma; li jiġu pprovduti faċilitazzjonijiet proċedurali obbligatorji għall-vjaġġaturi "magħrufa" bl-użu tal-possibbiltajiet offruti mis-sistema ta’ Informazzjoni dwar il-Viżi (VIS); li tiżdied u tiġi razzjonalizzata l-preżenza fil-ġbir/l-ipproċessar tal-viżi f’pajjiżi terzi; u li tiġi pprovduta l-possibbiltà ta’ soġġorni ta’ iktar minn 90 jum f’perjodu ta’ 180 jum fiż-żona Schengen. 5. Alternattivi ta’ politika Għall-iskop tal-valutazzjoni tal-impatt, tfasslu dawn il-pakketti ta' politika: Pakkett ta' politika 0 - Status quo: Il-qafas ġuridiku eżistenti jibqa' ma jinbidilx u l-attivitajiet kurrenti se jkomplu. Pakkett tal-politika A: Miżuri mhux regolatorji: Fir-rigward tal-qasam problematiku 1, firxa ta’ "miżuri mhux vinkolanti” huma previsti bl-għan li jimplimentaw aħjar il-Kodiċi dwar il-Viżi. Dwar il-qasam problematiku 2, il-possibbiltajiet ta’ finanzjament mill-Fond għas-Sigurtà Interna futur se jkunu fil-biċċa l-kbira promossi mill-Kummissjoni. Rigward il-qasam problematiku 3, minħabba li l-ixprun tal-problema huwa lakuna leġiżlattiva, ma ġietx żviluppata għażla mhux regolatorja. Pakkett tal-politika B-D: Dawn l-għażliet jeħtieġu azzjoni regolatorja fil-livell tal-UE biex jiġi emendat il-Kodiċi dwar il-Viżi. L-alternattivi ta’ politika jinġabru fi gruppi skont il-livell ta’ ambizzjoni tagħhom (fattibilità politika) fi tliet pakketti — dak minimu, intermedju u massimu. Għall-qasam problematiku 1, pakkett ta' politika B (minimu) jintroduċi faċilitazzjonijiet proċedurali obbligatorji (jiġifieri rinunzja tar-rekwiżit li tidher personalment biex tippreżenta l-applikazzjoni; rinunzja biex tippreżenta ċerti dokumenti ta' sostenn) u l-ħruġ mandatorju ta' MEVs validi għal mill-inqas sena u sussegwentement (wara żewġ MEVs għal sena) MEV għal tliet snin għall-applikanti li preċedentement użaw legalment mill-inqas tliet viżi (fi ħdan it-12-il xahar ta' qabel id-data tal-applikazzjoni) li huma rreġistrati fil-VIS ("vjaġġaturi frekwenti"). Għall-qasam problematiku 2, l-għażla proposta se tħassar l-Artikolu 41 tal-Kodiċi dwar il-Viżi (kolokazzjoni, CAC) u tintroduċi l-kunċett ġenerali ta’ "Ċentru tal-Viża ta’ Schengen" li jipprovdi definizzjoni aktar realistika u flessibbli ta’ ċerti forom ta’ kooperazzjoni konsulari. Għall-qasam problematiku 3, tip ġdid ta’ awtorizzazzjoni tkun stabbilita, li tippermetti ċerti kategoriji ta’ applikanti (jiġifieri l-artisti u l-membri tal-ekwipaġġ tagħhom) biex jibqgħu aktar minn 90 jum, iżda mhux aktar minn 360 jum fiż-żona Schengen. Dwar il-qasam problematiku 1, il-pakkett ta’ politika C (intermedju) jipprevedi faċilitazzjonijiet proċedurali obbligatorji simili għall-pakkett minimu u l-ħruġ obbligatorju ta’ MEVs validi għal mill-inqas tliet snin u sussegwentement għal ħames snin. Barra minn hekk, il-benefiċjarji huma definiti b'mod usa': l-applikanti li preċedentement użaw legalment mill-inqas żewġ viżi li huma rreġistrati fil-VIS ("vjaġġaturi regolari"). Rigward il-qasam problematiku 2, minbarra l-introduzzjoni tal-kunċett flessibbli ta' "Ċentri tal-Viża ta’ Schengen", jiġi introdott ukoll il-kunċett ta' "rappreżentanza obbligatorja": meta Stat ta' Schengen kompetenti biex jipproċessa l-applikazzjoni għall-viża ma jkunx preżenti jew irrappreżentat (bis-saħħa ta' arranġament) f'ċertu pajjiż terz, kwalunkwe Stat ta' Schengen ieħor preżenti f'dak il-pajjiż ikun obbligat li jipproċessa l-applikazzjonijiet għall-viża f'ismu. Rigward il-qasam problematiku 3, bħall-pakkett minimu, jiġi stabbilit tip ġdid ta' awtorizzazzjoni li tkun tapplika mhux biss għal ċerti kategoriji ta' TCNs, jiġifieri gruppi li jagħtu spettaklu live iżda wkoll għat-TCNs kollha (jiġifieri l-"individwi" wkoll) li jistgħu juru interess leġittimu għall-ivvjaġġar għal perjodu itwal minn 90 jum fiż-żona Schengen. Il-pakkett ta' politika D (massimu) jkun jestendi l-faċilitazzjonijiet proċedurali obbligatorji u l-ħruġ obbligatorju ta' MEVs immedjatament għal ħames snin għall-maġġoranza ta' applikanti billi jirrikjedi viża waħda biss li intużat b'mod legali li hija rreġistrata fil-VIS. Rigward il-qasam problematiku 2, sabiex tiġi żgurata l-kopertura adegwata tal-ġbir/l-ipproċessar tal-viżi, id-deċiżjonijiet ta' implimentazzjoni tal-Kummissjoni jkunu jiddefinixxu kif is-sistema ta' ġbir tal-viżi ta' Schengen fil-pajjiżi terzi għandha tkun f'termini ta' arranġamenti ta' rappreżentanza, kooperazzjoni mal-ESPs u l-qsim ta' riżorsi permezz ta' mezzi oħra. Fl-aħħar nett, fir-rigward tal-qasam problematiku 3, dan jintroduċi l-istess tip ta’ awtorizzazzjoni bħall-pakkett intermedju; dak kollu li huwa meqjus aktar ambizzjuż, huwa kkunsidrat bħala tassew mhux realistiku. 6. Valutazzjoni tal-impatti Il-faċilitazzjonijiet proċedurali u, b’mod partikolari, il-ħruġ ta’ MEVs b’validità twila għandhom il-potenzjal li jnaqqsu l-piż amministrattiv tal-konsulati u fl-istess ħin jipprovdu faċilitazzjoni importanti ħafna lill-vjaġġaturi. Billi ż-żona Schengen tiġi magħmula aktar attraenti bħala destinazzjoni, l-għażliet iżidu n-numru totali ta’ vjaġġi ta’ TCNs li għandhom l-obbligu tal-viża li n-nefqa tagħhom ikollha impatt pożittiv fuq l-ekonomija tal-UE. Fir-rigward tal-qasam problematiku 2, il-kunċett ta’ "rappreżentanza obbligatorja" jwassal għal żieda konsiderevoli fil-preżenza tal-ħruġ tal-viżi f’pajjiżi terzi. Dan jiżgura kopertura konsulari f’kwalunkwe pajjiż terz fejn hemm mill-inqas konsulat wieħed jipproċessa l-applikazzjonijiet għall-viża. Dan jikkonċerna madwar 900 żona mhux koperta u jista’ jkollu impatt pożittiv fuq xi 100 000 applikant li jkunu kapaċi jressqu l-applikazzjonijiet fil-pajjiż ta’ residenza tagħhom minflok ma jkollhom jivvjaġġaw lejn pajjiż fejn l-Istat ta’ Schengen kompetenti huwa preżenti jew rappreżentat. Fl-aħħar nett, l-introduzzjoni ta’ awtorizzazzjoni ġdida għal soġġorni għal perjodu li jaqbeż id-90 jum għat-TCNs kollha taffettwa madwar 120 000 vjaġġatur, u hija stmata li tista’ twassal l-aktar EUR 1 biljun f'introjtu addizzjonali għaż-żona Schengen. Fir-rigward tal-impatti finanzjarji u ekonomiċi mistennija ara t-tabella fil-punt 7 għal aktar dettalji. 7. Paragun tal-għażliet Il-pakkett ta’ politika A jista’ jkollu biss impatt pożittiv żgħir fuq l-indirizzar tal-problemi u fl-ilħuq tal-għanijiet ta’ politika. Għalhekk ma jitqiesx effettiv ħafna. Il-pakketti ta’ politika B, C u D jistgħu progressivament jindirizzaw il-problemi, jissodisfaw l-għanijiet operattivi u jkollhom impatt pożittiv fuq l-ivvjaġġar lejn u l-infiq fiż-żona ta’ Schengen. Il-pakkett ta’ politika B huwa l-inqas effettiv; Dan parzjalment jindirizza l-problemi għall-benefiċċju ta’ grupp iżgħar ta’ applikanti għall-viża. Il-pakketti C u D huma kważi effettivi b’mod ugwali, f’termini tal-indirizzar tal-għanijiet. Il-benefiċċji ekonomiċi mistennija huma ogħla fil-każ tal-pakkett D (aktar minn EUR 3 biljun kull sena), iżda dan huwa assoċjat ma’ riskju għas-sigurtà potenzjalment ogħla. Safejn hi kkonċernata l-effiċjenza, l-ebda pakketti/għażliet ta' politika, fil-prinċipju, ma jinvolvu spejjeż addizzjonali konsiderevoli[1]. Fil-fatt, waħda mill-forzi ewlenin li jixprunaw l-għażliet ta’ politika hija l-ġenerazzjoni ta' iffrankar kemm għall-Istati/il-konsulati ta’ Schengen kif ukoll għall-applikanti tal-viża. Il-pakketti ta’ politika B, C u D progressivament iwasslu għall-iffrankar tal-ispejjeż għall-applikanti, prinċipalment minħabba n-numru dejjem jikber ta’ MEVs maħruġa b’validità twila. Mill-perspettiva tal-applikanti, il-pakkett ta’ politika D huwa l-aktar effiċjenti u l-pakkett ta’ politika B huwa l-inqas effiċjenti. F’kull pakkett il-benefiċċji ekonomiċi għall-UE kollha kemm hi jaqbżu b’mod konsiderevoli l-ispejjeż stmati għall-Istati individwali ta' Schengen. It-tabella ta’ hawn taħt tagħti ħarsa ġenerali lejn l-impatt antiċipat ta’ kull pakkett ta’ politika[2]. L-għażla ta’ politika/ Kriterji || Pakkett mhux regolatorju (A) || Pakkett regolatorju minimu (B) || Pakkett regolatorju intermedju (C) || Pakkett regolatorju massimu (D) Effettività || || || || Faċilitazzjonijiet proċedurali obbligatorji għal ċerti kategoriji ta’ vjaġġaturi || 1 || 2 || 3 || 4 Preżenza miżjuda u razzjonalizzata fil-ġbir/l-ipproċessar tal-viżi f’pajjiżi terzi, || 1 || 2 || 4 || 4 Il-possibbiltà li wieħed idum aktar minn 90 jum f’perjodu ta’ 180 jum fiż-żona Schengen, fuq il-bażi ta’ tip ġdid ta’ awtorizzazzjoni || 0 || 2 || 4 || 4 L-impatt fuq is-sigurtà taż-żona Schengen || 0 || 0 || -0.5 || -2 Il-benefiċċji ekonomiċi — l-introjtu mill-infiq tal-vjaġġaturi (miljuni ta’ EUR fis-sena) || - || Ca. 800 || Iktar minn 2 000 || Iktar minn 3 000 Impjiegi sostnuti (għadd ta’ FTEs) || - || Ca. 20 000 || Ca. 60 000 || Ca. 80 000 Effiċjenza || || || || Spejjeż diretti ffrankati mill-applikanti għal viża (miljuni ta’ EUR fis-sena) || - || Ca. 50 || Ca. 200 || Ca. 300 Spejjeż indiretti ffrankati mill-applikanti għal viża (miljuni ta’ EUR fis-sena) || - || Ca. 120 || Ca. 500 || Ca. 800 L-impatt finanzjarju nett fuq l-Istati ta’ Schengen (miljuni ta’ EUR fis-sena) || - || Ca. -1 || Ca. -5 || Ca. -9 Fattibbiltà || || || || Ġuridika || Kwalità tajba || Kwalità tajba || Kwalità tajba || Kwalità tajba Politika: || Kwalità tajba || Raġonevoli || Raġonevoli || Kwalità ħażina Prattika || Kwalità tajba || Kwalità tajba || Kwalità tajba || Raġonevoli Rigward dak li jikkonċerna l-qasam problematiku 1 (proċeduri twal, ineffiċjenti u li jiswew il-flus), il-valutazzjoni mhijiex konklużiva fir-rigward ta’ liema għandha tkun l-għażla preferuta. Dan huwa minħabba li l-impatt ekonomiku potenzjali għoli ħafna tal-proposta fil-pakkett ta’ politika D huwa madankollu potenzjalment assoċjat ma’ riskju ogħla għas-sigurtà. Il-proposta fil-pakkett intermedju (C) hija assoċjata ma’ riskju għas-sigurtà iktar baxx, imma l-impatt ekonomiku potenzjali tagħha huwa stmat għal kważi EUR 1 biljun inqas. Fir-rigward tal-qasam problematiku 2 (il-kopertura ġeografika) u l-qasam problematiku 3 (tip ġdid ta' awtorizzazzjoni), l-għażliet identifikati fil-pakkett intermedju huma dawk preferuti (l-introduzzjoni ta' kunċett ġdid taċ-"Ċentru tal-Viża ta’ Schengen" u r-rappreżentazzjoni 'obbligatorja' għall-qasam problematiku 2; awtorizzazzjoni ġdida għal soġġorni ta’ iktar minn 90 jum għat-TCNs kollha fir-rigward tal-qasam problematiku 3). 8. Monitoraġġ u evalwazzjoni Tliet snin wara d-dħul fis-seħħ tar-riformulazzjoni tal-Kodiċi dwar il-Viżi, il-Kummissjoni se tippreżenta rapport ta’ evalwazzjoni. [1] Hemm eċċezzjoni waħda li hija l-għażla ta’ politika relatata mal-kopertura ġeografika fl-ipproċessar tal-viżi. [2] 0: l-ebda impatt; 0-1: impatt żgħir, jekk ikun hemm; 2: impatt medju; 3: impatt għoli; 4: impatt sinifikanti ħafna. Il-klassifikazzjoni hija negattiva (−) jekk l-impatt ikun negattiv.